NARIADENIE RADY (ES, EURATOM) č. 257/2005
zo 4. februára 2005,
ktorým sa ustanovujú opravné koeficienty uplatniteľné od 1. júla 2004 na odmeňovanie úradníkov, zmluvných zamestnancov a dočasných zamestnancov Európskych spoločenstiev pracujúcich v tretích krajinách a časti úradníkov, ktorí vykonávajú funkciu v desiatich nových členských štátoch po dobu najviac pätnásť mesiacov od pristúpenia k EÚ
RADA EURÓPSKEJ ÚNIE,
so zreteľom na Zmluvu o založení Európskej únie,
so zreteľom na Zmluvu o založení Európskeho spoločenstva pre atómovú energiu,
so zreteľom na Služobný poriadok úradníkov Európskych spoločenstiev a Podmienky zamestnania ostatných zamestnancov Spoločenstiev ustanovených v nariadení (EHS, Euratom, ESUO) č. 259/68 (1), a najmä na prvý pododsek článku 13 prílohy X uvedeného štatútu,
so zreteľom na Akt o pristúpení z roku 2003, a najmä na jeho článok 33 ods. 4,
so zreteľom na návrh Komisie,
keďže:
(1)
Je potrebné prihliadať na zmeny životných nákladov v tretích krajinách mimo, a preto by sa mali určiť opravné koeficienty uplatniteľné s účinnosťou od 1. júla 2004 na odmeny vyplácané v mene krajiny zamestnania úradníkom, zmluvným zamestnancom a dočasným zamestnancom, pracujúcim v tretích krajinách, ako aj časti úradníkov, ktorí vykonávajú funkciu v desiatich nových členských štátoch po dobu najviac pätnásť mesiacov od 1. mája 2004.
(2)
Opravné koeficienty, v súvislosti s ktorými bola vykonaná platba na základe nariadenia (ES, Euratom) č. 1785/2004 (2), môžu viesť k úpravám odmien so spätnou platnosťou smerom nahor alebo nadol.
(3)
Je potrebné vytvoriť ustanovenie na spätné vyplácanie v prípade zvýšenia odmeny v dôsledku nových opravných koeficientov.
(4)
Je potrebné vytvoriť ustanovenie na vrátenie súm vyplatených naviac v prípade zníženia odmeny v dôsledku nových opravných koeficientov za obdobie medzi 1. júlom 2004 a dátumom nadobudnutia účinnosti tohto nariadenia.
(5)
Je potrebné vytvoriť ustanovenie, aby akékoľvek takéto vrátenie bolo obmedzené na obdobie najviac šiestich mesiacov pred dátumom nadobudnutia účinnosti platného nariadenia a aby jeho účinky pokrývali obdobie najviac dvanásť mesiacov po tomto dátume, ako je to v prípade opravných koeficientov uplatniteľných v Spoločenstve na odmeny a dôchodky úradníkov a ostatných zamestnancov Európskych spoločenstiev,
PRIJALA TOTO NARIADENIE:
Článok 1
S účinnosťou od 1. júla 2004 je výška opravných koeficientov uplatniteľných na odmeny vyplácané v mene krajiny zamestnania úradníkom, zmluvným zamestnancom a dočasným zamestnancom Európskych spoločenstiev, pracujúcim v tretích krajinách, ako aj časti úradníkov, ktorí vykonávajú funkciu v desiatich nových členských štátoch po dobu najviac pätnásť mesiacov od pristúpenia, uvedená v prílohe.
Výmenné kurzy na výpočet takýchto odmien sú stanovené v súlade s pravidlami na vykonávanie finančného nariadenia a zodpovedajú dátumu uvedenému v prvom pododseku.
Článok 2
1. Inštitúcie zabezpečia spätné vyplácanie v prípade zvýšenia odmeny v dôsledku opravných koeficientov uvedených v prílohe.
2. Inštitúcie vykonajú úpravy odmeňovania so spätnou platnosťou smerom nadol v prípade zníženia odmeny v dôsledku opravných koeficientov uvedených v prílohe za obdobie medzi 1. júlom 2004 a dátumom nadobudnutia účinnosti tohto nariadenia.
Úpravy so spätnou platnosťou, ktoré sa vzťahujú na vrátenie súm vyplatených naviac, sú obmedzené na obdobie najviac šiestich mesiacov pred nadobudnutím účinnosti tohto nariadenia. Vrátenie bude pokrývať obdobie najviac dvanásť mesiacov od tohto dátumu.
Článok 3
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 4. februára 2005